- దేశ రాజకీయ సెగకు కుదేలైన 'స్టాక్స్‌
- 510 పాయింట్లు నష్టపోయిన సెన్సెక్స్‌
- 10,200 పాయింట్ల దిగువనకు నిఫ్టీ
- వారాంతంలో భారీ నష్టాల్తో ముగింపు
ముంబయి: స్టాక్‌ మార్కెట్లు వారాంతంలో భారీ నష్టాలను మూటగట్టుకున్నాయి. కేంద్రంలోని ఎన్డీయే ప్రభుత్వంతో తెలుగుదేశం పార్టీ(తెదేపా) తెగదెంపులు చేసుకొని కూటమి నుంచి వైదొలగడం అనంతరం ప్రభుత్వంపై తెదేపా అవిశ్వాస తీర్మానం ప్రతిపాదిం చడంతో.. ఒక్కసారిగా దేశంలో రాజకీయ వేడి మొదలైంది. ఈ పరిణామాల ప్రభావం దేశీయంగా స్టాక్‌ మార్కెట్లపై పడింది. అంతర్జాతీయ మార్కెట్ల నుంచి అందిన బలహీన సంకేతాలతో ఆరంభం నుంచే కుదేలవుతూ వస్తున్న సూచీలు.. రాజకీయ పరిస్థితుల నేపథ్యంలో భారీ పతనం దిశగా సాగాయి. చివరన అమ్మకాల ఒత్తిడితో కుప్పకూలిన సూచీలు భారీనష్టాలను నమోదు చేశాయి.
ప్రారంభం నుంచి నష్టాల్లోనే..
అమెరికా ట్రేడ్‌వార్‌ భయాల నేపథ్యాన అంతర్జాతీయంగా అందిన సంకేతాలతో చమురు, లోహ, ఐటీ, బ్యాంకింగ్‌ రంగాల షేర్లు తీవ్ర అమ్మకాల ఒత్తిడి గురయ్యాయి. దీంతో శుక్రవారం ఉదయం నుంచే స్టాక్‌మార్కెట్లు నష్టాలలో మొదలయ్యాయి. 137 పాయింట్ల నష్టంతో 33,548 వద్ద ప్రారంభమైన బీఎస్‌ఈ సెన్సెక్స్‌ ఆ తర్వాత ఏ దశలోనూ కోలుకోలేకపోయింది. ఇక ఆ తరువాత తెదేపా అవిశ్వాస తీర్మానంపై దేశీయంగా రాజకీయ వేడి రగులుకోవడంతో సూచీలు మరింత పతనమయ్యాయి. ఒక దశలో 550 పాయింట్లకు పైగా కుంగిన సెన్సెక్స్‌ 33,120 పాయింట్ల కనిష్టస్థాయికి పడిపోయింది. చివరకు కాస్త కోలుకున్నా.. భారీ నష్టాలను మాత్రం తప్పించుకోలేక పోయింది. దీంతా వారాంతంలో మార్కెట్‌ ముగిసే సమయానికి సెన్సెక్స్‌ 510 పాయింట్ల కోల్పోయి 33,176 వద్ద స్థిరపడింది. మరోవైపు ఎన్‌ఎస్‌ఈ సూచీ నిఫ్టీ కూడా భారీగా కుదేలైంది. 50 పాయింట్ల నష్టంతో 10,300 మార్క్‌ వద్ద ఊగిసలాడుతూ ప్రారంభమైన నిఫ్టీ మదుపర్ల తీవ్ర అమ్మకాల ఒత్తిడి నేపథ్యంలో అంతకంతకూ పతనమైంది. ఒక దశలో 170 పాయింట్లకు పైగా నష్టంతో ట్రేడ్‌ అయిన సూచీ చివరకు 165 పాయింట్లు కోల్పోయి 10,195 వద్ద ముగిసింది. ట్రేడ్‌వార్‌ నేపథ్యంలో లోహ రంగపు షేర్లు కళ కోల్పోయాయి.. ఫలితంగా ఈ రంగపు సూచి దాదాపు 2 శాతం మేర పతనమైంది. ప్రధానంగా సెయిల్‌, వేదాంత, హింద్‌ కాపర్‌ షేర్లు ఎన్‌ఎస్‌ఈలో దాదాపు 3 నుంచి 5 శాతం నష్టాల్లో నడిచాయి.
పతనానికి ప్రధాన కారణాలివే..
- కేంద్ర ప్రభుత్వంలో మిత్రపక్షంగా ఉంటూ వచ్చిన తెదేపా ఒక్కసారిగా ఎన్‌డీఏ నుంచి వైదొలిగి, ఆవిశ్వాస తీర్మానాన్ని ప్రవేశపెట్టడంతో దేశ రాజకీయాలు ఒక్కసారిగా వేడెక్కాయి. దీనికి తోడు ఇటీవల వెలువడిన లోక్‌సభ ఉప ఎన్నికల పలితాల్లో కూడా బీజేపీకి భంగపాటు కలగడంతో.. ఇక రానున్న రోజుల్లో దేశంలో ఒకే పార్టీకి ప్రభుత్వం నడపగలిగేంత మెజార్టీ వచ్చే అవకాశాలు లేవన్న వార్తా విశ్లేషణలు కూడా మార్కెట్‌ సెంటిమెంట్‌ను దెబ్బతీశాయి.
- అమెరికా మొదలుపెట్టిన వాణిజ్య యుద్ధం వల్ల దుష్‌ ప్రభవాలు మరింత పెరగనున్నాయంటూ అక్కడి వ్యాపార వర్గాల వారు ట్రంప్‌ సర్కారుకు మొరపెట్టుకున్న నేపథ్యం.. అమెరికా ట్రేడ్‌వార్‌ ప్రపంచ ఆర్థిక వ్యవస్థపై ఎలాంటి పరిణామాలకు దారితీస్తుందోనన్న ఆందోళనలు ప్రపంచ మార్కెట్లను ప్రతికూల సంకేతాలను పంపాయి. దీంతో అమెరికా ఆసియా మార్కెట్లు రక్షణాత్మక దోరణిలో ఊగిసలాడాయి.
- గత ఏడాది అనూహ్యంగా లాభాలను నమోదు చేసుకొంటూ సరికొత్త రికార్డులను నమోదు చేసిన దేశీయ మార్కెట్లలో మంచి రోజులు దాదాపు ముగిసినట్టేనని.. ఇకపై మార్కెట్లలో లాభాలను ఆర్జించడం గతంలో ఉన్నంత సులువు కాదన్న వార్తలు మదుపరుల సెంటిమెంట్‌ను దెబ్బతీశాయి. దీంతో అధిక ధరల వద్ద స్టాక్స్‌ను అమ్మేందుకు మదుపరులు మొగ్గుచూపారు.
- మార్కెట్లను విశ్లేషిస్తూ రూపొందించే టెక్నికల్‌ చార్ట్‌లు కూడా ప్రతికూలతను సూచించడంతో.. మదుపరులు శుక్రవారం ఉదయం నుంచే అధిక ధరల వద్ద లాభాల స్వీకరణకు దిగడం కనిపించింది. ఈ అంశం కూడా మార్కెట్‌ పతనానికి ఆజ్యంపోసింది
మీ స్నేహితులకు రికమెండ్ చెయ్యండి